Bybelskool » WEEK 1: Inleiding op die Psalms – God is die sin en betekenis van die lewe
Die belangrikste funksie van die onderskeie Godsliedere was om gesing of gelees te word om te pas by 'n spesifieke ervaring of geleentheid.
Die Pelgrimsliedere (120-134) was bedoel om met die reis na die tempel in Jerusalem gesing te word om die verlange na God (121), die gebed vir Jerusalem (122), die belydenis van afhanklikheid van God (123), die gebed om beskerming van God (125) te verwoord.
Die Lofpsalms (103-107) was bedoel om in die liturgie van die (tweede) tempel die volk te begelei in hulle lofprysing.
Die Klaagpsalms (bv 37) en Boetepsalms (bv 51) was bedoel om in moeilike tye troos, uitkoms en vergifnis te vra, hetsy vir die volk of vir 'n individu.
Die Psalmboek (soos Jesus en Petrus daarna verwys: Luk 20:42; Hand 1:20) bevat dus in sy huidige indeling 150 Psalms wat 'n wye verskeidenheid van situasies in die geestelike lewe reflekteer. Dit is die mees praktiese boek in die Bybel, omdat dit ons leer hoe om te bid, hoe om te leef, en hoe om God te loof. Op die koop toe help die Psalms ons op onvergelyklike wyse met die emosies wat ons oor die hele spektrum van die lewe ervaar. Dit spreek nie net ons intellek aan (kognitief), of leer ons hoe om gehoorsaam te wees nie (konatief). Dit help ons ook om emosioneel gesond voor God te lewe (affektief).